...Чэрвень 1941-га. Першыя дні вайны. Ружаны акупіраваны нямецкімі войскамі. Ваеннапалонных немцы адпраўляюць у лагеры, а дзясяткі цяжкапараненых і загінуўшых пакідаюць ляжаць на вуліцах пасёлка. Мясцовы святар Іван Наўродскі, які ведаў нямецкую мову, на свой страх і рызыку адпраўляецца да камандавання фашыстаў і пераконвае ў неабходнасці хаваць забітых, а цяжкапараненых звозіць у Свята-Петра-Паўлаўскую царкву, каб не было эпідэміі. У царкве наладзілі лазарэт. Сярод палонных аказаўся доктар, ён аперыруе параненых прама пад іконай з выявай Ісуса. Айцец Іаан арганізоўвае кармленне: па чарзе кожная вуліца варыць параненым суп. Памёрлых воінаў святар асабіста хавае на мясцовых праваслаўных могілках і каля царквы.